কুম্ভ থেকে ফেরার পথে বর্ধমানে ভয়াবহ দুর্ঘটনা, আহত বহু

বর্ধমান: কুম্ভ (Mahakumbh) থেকে ফেরার পথে ভয়াবহ পথ দুর্ঘটনা (Accident)। জখম বহু। পূর্ব বর্ধমানের (East Burdwan) গলসি (Galsi) বড়োমুড়িয়া মোড়ে ১৯ নম্বর জাতীয় সড়কে দুর্ঘটনাটি ঘটে । পুলিশ সূত্রে খবর, ঘটনায় গাড়ির চালক সহ কমবেশি ২৮ জন তীর্থযাত্রী জখম হয়েছেন। তীর্থ যাত্রীরা ফিরছিলেন ট্রাভেলার গাড়িতে। আহত যাত্রীরা উত্তর ২৪ পরগনার (North 24 Pargana) বসিরহাটের (Bashirhat) বাসিন্দা বলে খবর।

প্রত্যক্ষদর্শীরা জানিয়েছে, হঠাৎ করে বিকট শব্দ হয়। সকলে ছুটে গিয়ে দেখেন গাড়ির সামনের চাকা ফেটে গিয়েছে। এর ফলে নিয়ন্ত্রণ হারিয়ে ফেলেন গাড়ির চালক। গাড়িটি রাস্তার পাশে গার্ড ওয়ালে গিয়ে ধাক্কা মেরে উলটে যায়। দুর্ঘটনার খবর পেয়ে দ্রুত ঘটনাস্থলে আসে গলসি থানার পুলিশ।

আরও পড়ুন: কলকাতা পুরসভার ছুটির নোটিশ ঘিরে বিতর্ক তুঙ্গে

দ্রুত আহতদের উদ্ধার করে বর্ধমান মেডিক্যাল কলেজে ভর্তি করা হয়েছে। পুলিশের সঙ্গে উদ্ধারকাজে হাত লাগায় স্থানীয়রা। দুর্ঘটনার জেরে বেশ কিছুক্ষণের জন্য জাতীয় সড়কে যানচলাচল বন্ধ হয়ে যায়। পুলিশ দুর্ঘটনাগ্রস্থ গাড়িটি সরিয়ে যান চলাচল স্বাভাবিক করে।‘

সুস্মিতা নাগ নামে এক তীর্থযাত্রী জানিয়েছেন, ‘আমরা দুটি গাড়িতে বসিরহাট থেকে প্রয়াগে গিয়েছিলাম। ২১ ফেব্রুয়ারি আমরা বসিরহাট থেকে যাত্রা শুরু করি। ২৪ ফেব্রুয়ারি কুম্ভ স্নানের পর আজ বাড়ি ফেরার পথে দুর্ঘটনা ঘটেছে। আমরা পিছনের গাড়িতে ছিলাম। দুর্ঘটনায় পড়া গাড়িটিতে গাড়িতে চালক-সমেত ২৮ জন ছিল। প্রায় সবাই আহত হয়েছে।